Ramaphosa oor EFF-betoging: ‘Wanorde en anargie sal nie geduld word’Pres. Cyril Ramaphosa (Foto: Siyabulela Duda/GCIS) President Cyril Ramaphosa het gewaarsku dat wetstoepassingsagentskappe die land teen “wanorde en anargie” sal beskerm tydens die EFF se landwye betoging wat vir Maandag beplan is. Die EFF wil die land tot stilstand ruk en eis onder meer dat Ramaphosa bedank. Ramaphosa is tydens ŉ mediakonferensie, nadat hy die president van Tanzanië op ŉ staatsbesoek ontvang het, oor die beoogde betoging uitgevra. Indien betogers “die regte” van ander burgers “beperk” en geweld ontketen, sal die veiligheidsmagte die mense van Suid-Afrika verdedig, het Ramaphosa gesê. “Ons verwag dat daar volle orde en harmonie sal wees.” Hy het opgemerk dat die betogings ’n jaar voor die algemene verkiesing plaasvind. Ramaphosa meen die tydsberekening wys dat politieke partye “hulself posisioneer omdat hulle stemme wil wen”. “Regimeverandering kan slegs by die stembus tot stand kom, dit kan nie deur anargie plaasvind nie,” het Ramaphosa gesê. Die president het beklemtoon dat hoewel die reg om te betoog in die Grondwet gewaarborg word, dit nie toelaat dat die regte van ander geskend word nie. “Die reg om te betoog is in ons Grondwet verskans. Dit is diep ingebed in ons Grondwet en dit is ’n reg waarvoor ons as Suid-Afrikaners geveg en gewen het sodat Suid-Afrikaners kan betoog teen kwessies waarmee hulle nie saamstem nie. “Maar daardie reg is nie absoluut nie en niemand kan opstaan en sê ek kan doen wat ek wil nie. Dit is nie ’n reg wat enigiemand toelaat om anargie of wanorde te begin nie. Dit is ’n reg wat sê, ‘jy moet die regte van ander respekteer’. “Dit is nie ’n reg vir enigiemand om enigiemand anders te dwing om te doen wat hulle wil doen nie en dit is nie ’n reg dat jy ander moet intimideer en ander met geweld moet dreig en sê: ‘As jy nie doen wat ons wil nie, gaan ons optree teen jou’. Dit is heeltemal in stryd met die etos van ons Grondwet,” het hy gesê. Julius Malema, EFF-leier, het gesê sy party se ondersteuners sal die land tot stilstand bring ten einde “vir die hele wêreld” te wys dat hy bekommerd is oor die stand van sake in Suid-Afrika. Ministers belas met justisie, misdaadvoorkoming en veiligheid het tydens ŉ mediakonferensie gesê sake sal Maandag soos normaalweg voortgaan. Daar is maatreëls ingestel om te verseker dat mense werk toe sal kan gaan, sal kan reis en sake sal kan doen in ŉ veilige omgewing, het die ministers aangevoer. “Enigiemand wat ander intimideer of keer om werk toe te gaan, paaie versper of enige vorm van geweld gebruik om mense te keer om aan te gaan met hul lewens, sal die volle mag van die gereg in die gesig staar,” is daar gewaarsku.